b'\n_START_ARTICLE_\nKonghelle\n_START_PARAGRAPH_\nKonghelle (svensk Kungah\xc3\xa4lla) var i middelalderen en by i det dav\xc3\xa6rende norske landskab B\xc3\xa5huslen, afst\xc3\xa5et til Sverige i 1658. Som gr\xc3\xa6nseby mod Sverige og Danmark var den strategisk vigtig, og i 1100-tallet var den tidvis kongelig residensby og landets faktiske hovedstad.\n_START_SECTION_\nHistorie\n_START_PARAGRAPH_\nMiddelalderbyen l\xc3\xa5 ved Nordre elv ca. tre km vest for den nuv\xc3\xa6rende by Kung\xc3\xa4lv. Stedet har antagelig v\xc3\xa6ret beboet tidligt og kan have v\xc3\xa6ret hjemsted for en kongsg\xc3\xa5rd i 900-tallet, men de \xc3\xa6ldste ark\xc3\xa6ologiske fund er dateret til 1100-tallet. Borgen Ragnhildsholmen og Kastelle kloster blev senere anlagt n\xc3\xa6r byen. Det tidligere byomr\xc3\xa5de ligger nu p\xc3\xa5 Kastelleg\xc3\xa5rdens jord. G\xc3\xa5rden har navn efter klosteret._NEWLINE_Byen er f\xc3\xb8rste gang omtalt skriftligt i 1135 i en tekst af en normannisk forfatter. _NEWLINE_P\xc3\xa5 grund af byens strategiske beliggenhed ved Norges sydgr\xc3\xa6nse blev Konghelle tidligt et kongeligt magtcentrum. Snorre Sturlasson fort\xc3\xa6ller, at kong Sigurd Jorsalfar bosatte sig der, bef\xc3\xa6stede byen med en f\xc3\xa6stning med voldgrav og opf\xc3\xb8rte en kirke. Det er usikkert hvor borgen l\xc3\xa5, men det antages, at det kan have v\xc3\xa6ret p\xc3\xa5 den nuv\xc3\xa6rende Klosterkullen ved Kastelleg\xc3\xa5rden. Konghelle var ikke bare kongernes by, men ogs\xc3\xa5 en vigtig k\xc3\xb8bstad._NEWLINE_I \xc3\xa5r 1135 blev Konghelle angrebet og h\xc3\xa6rget af vendiske styrker. De br\xc3\xa6ndte borgen og kirken og plyndrede byen, og if\xc3\xb8lge Snorre skal de have r\xc3\xb8vet et relikvieskrin med en splint af Kristi kors, sk\xc3\xa6nket til kirken af kong Sigurd Jorsalfar som hjembragte det fra sin korstogdeltagelse i Det hellige land. Omkring et \xc3\xa5rhundrede senere skrev Snorre, at byen aldrig kom sig helt efter angrebet. I stedet blev Bergen den dominerende by i Norge, hvilket sandsynligvis ville v\xc3\xa6re sket alligevel p\xc3\xa5 grund den vigtige handel med Nordnorge. Omtrent samtidig blev Konghelle n\xc3\xa6vnt i engelske kilder som en norsk by. _NEWLINE_Fra midten af 1200-tallet blev Konghelle endnu vigtigere som rigets sydlige udpost under kong H\xc3\xa5kon 4. H\xc3\xa5konsson. Han opf\xc3\xb8rte en borg med ringmur p\xc3\xa5 Ragnhildsholmen for at forsvare byen. Borgen blev en effektiv sp\xc3\xa6rring i det nordre vandl\xc3\xb8b, som p\xc3\xa5 den tid bare kaldtes "elven". Under kong H\xc3\xa5kon 4. blev ogs\xc3\xa5 et franciskanerkloster bygget, samtidig med at det \xc3\xa6ldre augustinerkloster Kastelle kloster fra 1100-tallet blev ombygget._NEWLINE_Mod slutningen af \xc3\xa5rhundredet indledte kong H\xc3\xa5kon 5. Magnusson en mere aktiv udenrigspolitik rettet mod syd og \xc3\xb8st, og i n\xc3\xa6rheden af Konghelle anlagde han den st\xc3\xa6rke B\xc3\xa5hus f\xc3\xa6stning. Tidligt p\xc3\xa5 1300-tallet var Konghelle en kort tid et centrum i den svenske Erik Magnusson af S\xc3\xb6dermanlands hertugd\xc3\xb8mme. Han var kong H\xc3\xa5kon 5.s svigers\xc3\xb8n. _NEWLINE_Efter at Bohus f\xc3\xa6stning var blevet bygget senere i 1300-tallet, mistede Konghelle meget af sin tidligere betydning. Byen br\xc3\xa6ndte ned i 1612 og blev senere flyttet til Bagaholmen eller F\xc3\xa6stningsholmen ved B\xc3\xa5hus f\xc3\xa6stning. Navnet blev efterh\xc3\xa5nden udtalt "Kongell", og efter flytningen blev ogs\xc3\xa5 skrivem\xc3\xa5den Kongelf mere almindelig. Da byen blev svensk i 1658, blev navnet Kung\xc3\xa4lv indarbejdet.\n_START_SECTION_\nKongeligt m\xc3\xb8dested\n_START_PARAGRAPH_\nKonghelle var i middelalderen et vigtigt m\xc3\xb8dested for forhandlinger mellem nordiske konger. Snorre skriver, at Olav Tryggvason i \xc3\xa5r 998 her m\xc3\xb8dte den svenske dronning Sigrid Storr\xc3\xa5de for at dr\xc3\xb8fte \xc3\xa6gteskab. Hun afslog imidlertid Olavs krav om at lade sig kristne, og de skiltes derfor i uvenskab._NEWLINE_Omkring 1020 m\xc3\xb8dtes Olav den Hellige af Norge og Olof Sk\xc3\xb6tkonung af Sverige i Konghelle for at forhandle om en fredsaftale. Her sluttede han i 1025 forbund med den svenske kong Anund Jakob, f\xc3\xb8r de n\xc3\xa6ste \xc3\xa5r angreb danekongen i Sk\xc3\xa5ne. If\xc3\xb8lge Snorre fandt ogs\xc3\xa5 "Trekongerm\xc3\xb8det" i 1101 sted i Konghelle. Der m\xc3\xb8dtes Magnus Barfod af Norge, Inge Stenkilsson den \xc3\x86ldre af Sverige og Erik Ejegod af Danmark for at slutte fred. Snorre fort\xc3\xa6ller, at kong Inges datter Margrete samtidig blev bortgiftet til kong Magnus for at bekr\xc3\xa6fte freden.\n_START_SECTION_\nArk\xc3\xa6ologi\n_START_PARAGRAPH_\nArk\xc3\xa6ologiske udgravninger af Ragnhildsholmen og Kastelle kloster er foretaget fra slutningen af 1800-tallet og frem til vore dage. Ruinerne er \xc3\xa5bne for publikum.'